
R E F E R A T

Privind modificarea art.II din Acordul privind înfiinţarea, dotarea şi

funcţionarea Centrului de Recuperare Socială a Minorilor « Fraţii lui Onisim »

aprobat prin H.C.L. nr.1/26.01.1993 şi înregistrat în cadrul Primăriei Municipiului Timişoara cu nr.5029/12.02.1993



Vă facem cunoscut faptul că prin Hotărârea cu nr.1/26.01.1993, Consiliul Local al Municipiului Timişoara a decis înfiinţarea Centrului de Recuperare Socială a Minorilor, având sediul în Timişoara, str.Dorobanţilor nr.16, la propunerea de asociere în acest sens, în baza unui acord încheiat între Primarul Municipiului Timişoara şi Asociaţia Evanghelistică şi de Caritate « Isus, speranţa României » cu sediul în Timişoara, str.Căpitan Dan nr.23.


În hotărârea invocată mai sus, la art.3 este stipulat că drepturile şi obligaţiile părţilor sunt cele prevăzute în acordul încheiat, cu respectarea legilor române inclusiv a tratatelor internaţionale specifice la care România este parte.


Având în vedere prevederile Ordonanţei nr.68/2003, serviciile sociale trebuie acreditate. În urma controlului efectuat de Direcţia de Muncă, Solidaritate Socială şi Familie Timiş, la sediile din str.Dorobanţi nr.16 şi str.Căpitan Dan nr.23 cu privire la verificarea pe teren a modului de îndeplinire a standardelor generale de calitate privind serviciile sociale, s-a stabilit că în cazul serviciului de ocrotire a tinerilor dezinstituţionalizaţi – Centrul « Fraţii lui Onisim » din actele constitutive nu rezultă clar cine este furnizorul de servicii sociale, Consiliul Local Timişoara sau Asociaţia Evanghelistică şi de Caritate « Isus, speranţa României ». Acest aspect este prevăzut în Nota de Constatare întocmită de către Direcţia de Muncă, Solidaritate Socială şi Familie Timiş cu nr.4983 din 27.03.2006. Pentru aceste motive, Asociaţia Evanghelică şi de Caritate « Isus, speranţa României », prin adresa cu nr.SC2006-6344/05.04.2006 a solicitat reglementarea situaţiei.


Prin acordul încheiat între Consiliul Local al Municipiului Timişoara şi Asociaţia Evanghelistică şi de caritate « Isus, Speranţa României », acord înregistrat în cadrul Primăriei Municipiului Timişoara cu nr.5029/12.02.1993, la art.II : Obiectul Acordului este menţionat astfel : « Obiectul Acordului îl constituie înfiinţarea, organizarea, dotarea şi funcţionarea Centrului de Recuperare Socială a Minorilor « Fraţii lui Onisim » al Consiliului Local Municipal Timişoara ».


Aşa cum s-a arătat mai sus, acest aspect este comentat şi recomandat de către Direcţia de Muncă, Solidaritate Socială şi Familie Timiş, în sensul că, din acest articol trebuie să rezulte clar, cine este furnizorul de servicii sociale, Consiliul Local Timişoara sau Asociaţia Evanghelistică de Caritate « Isus, speranţa României ».


În acest sens, Asociaţia Evanghelistică şi de Caritate « Isus, speranţa României » propune pentru clarificarea situaţiei  ca art.II, referitor la Obiectul Acordului să aibă următorul conţinut : « Obiectul acordului îl constituie înfiinţarea, organizarea şi funcţionarea Centrului de Recuperare Socială a Minorilor « Fraţii lui Onisim » de către Asociaţia Evanghelistică şi de Caritate « Isus, speranţa României » în calitate de furnizor de servicii sociale, cu colaborarea Consiliului Local al Municipiului Timişoara.»


Având în vedere prevederile Ordonanţei nr.68/2003 privind serviciile sociale, prin care se stabileşte obligativitatea acreditării acestora, de asemenea în conformitate cu prevederile art.38, lit.”s” şi „x” şi a art.46 din Legea 215/2001 privind administraţia publică locală şi pentru reglementarea situaţiei invocate mai sus, se propune modificarea articolului II din Acordul privind înfiinţarea, organizarea şi funcţionarea Centrului de Recuperare Socială a Minorilor « Fraţii lui Onisim », aprobat prin H.C.L. nr.1/26.01.1993, în forma arătată mai sus.

